Manga polnud alguses see, mis ta on tänapäeval. Esimesed pildid, mida nimetati mangadeks, olid munkade joonistused kirjarullidel. Neid kirjarulle kasutati kalendritena ja nad ilmusid esimest  korda 6. ja 7. sajandil. Dekoratiivsed pildid loomadest, nagu rebased, kassid, pesukarud jt, kaunistasid aega kujutavaid sümboleid ümbritsevat ala. Loomi kujutati tihti käitumas inimestena. Mõnikord jutustasid pildid jutte, mis olid osaliselt satiirilised. Kuni 17. ja 18. sajandini ei olnud jaapani keeles sõna "manga". Mässav kunstnik Hokusai, kellele meeldis olla väljakutsuv ja vastu rääkida oma õpetajatele nende tegemisviisi pärast, oli inimene, kes mõtles välja uue sõna "manga" enda väljatöötatud joonistusstiili nimetamiseks. Algul oli sõna tähendus "veidratujulised pildid". Hokusai kasutas seda terminit viitamaks oma joonistamise stiilile, lähtudes sellest, kuidas ta pintsel või joonistusvahend huupi paberil libises. Tema pildid olid enamuses maastikuvaated. Hokusai kunsti vaba voolavus, kuid ka suur detailsus avaldasid muljet teistele kunstnikele. Enne Hokusai uut stiili mõtlesid kõik, mida nad tahavad joonistada, ja siis joonistasidki seda. Hokusai aga ei mõtelnud, milline peaks pilt välja nägema, kui see valmis saab. Tema uus stiil oli kunstiajaloos murranguline, kuid esimesed mangalood jutustati alles 20. sajandil.